PREOCUPĂRI EUROPENE PRIVIND REALIZAREA STRATEGIEI DE LA LISABONA

  

1. CONSIDERAŢII GENERALE

 

La Consiliul European de la Lisabona (martie 2000), şefii de stat şi de guvern au stabilit ca ţel al Uniunii Europene pentru următorul deceniu ca Uniunea să devină „cea mai competitivă şi dinamică economie din lume, bazată pe cunoaştere, capabilă de o dezvoltare economică durabilă, cu locuri de muncă mai multe şi mai bune şi o mai accentuată coeziune socială”.

Strategia se concentrează pe dezvoltarea unei economii mai competitive şi inovative a Uniunii Europene, care să genereze mai multe locuri de muncă şi să ofere posibilitatea unei participări active în cadrul societăţii şi o protecţie adecvată a cetăţenilor şi a mediului.

A fost adoptată o nouă „metodă deschisă de coordonare”, în conformitate cu care statele membre îşi stabilesc direcţiile comune pentru realizare, în maniera considerată a fi ce mai adecvată la nivel naţional.

La Consiliul European de la Stockholm (martie 2001) s-a pus accent pe directivele referitoare la mediul înconjurător şi dezvoltarea durabilă.

Problemele legate de obiectivele strategiei de la Lisabona au fost reluate la Consiliul European de la Barcelona (martie 2002) şi la Bruxelles (martie 2003).

Strategia de la Lisabona constituie o prioritate majoră pentru actuala preşedinţie irlandeză a Uniunii Europene, această strategie aflându-se şi în atenţia Consiliului European de primăvară de la Bruxelles (martie 2004). Preşedinţia irlandeză şi-a propus să se concentreze pe teme-cheie ale dezvoltării economice şi dinamismului într-o Uniune extinsă.

Dintre propunerile irlandeze, pot fi menţionate:

· promovarea unor politici economice orientate spre creştere economică, acordându-se prioritate încurajării investiţiilor în capitalul fizic şi uman, inclusiv în cercetare şi dezvoltare, păstrând în acelaşi timp stabilitatea macroeconomică; politicile trebuie să continue reforma educaţiei, a capitalului şi a pieţei muncii;

· întărirea competitivităţii, ca o cheie a generării şi menţinerii creşterii economice şi ocupării forţei de muncă se va axa pe asigurarea faptului că impactul noilor politici comunitare este evaluat în mod adecvat şi că se înregistrează un progres semnificativ în domeniul serviciilor pe piaţa internă.

· asigurarea unui număr mai mare şi a unei calităţi sporite a locurilor de muncă; în acest sens, promovarea unei adaptări eficiente a lucrătorilor şi companiilor la schimbare, în special prin dialog social şi acordând prioritate educaţiei permanente şi egalităţii între sexe în domeniul muncii;

· asigurarea creşterii economice durabile şi sustenabile, acordându-se prioritate urmăririi prevederilor Planului de acţiune privind tehnologiile de mediu.

Strategia de la Lisabona se referă practic la toate activităţile Uniunii Europene în domeniile economic, social şi de mediu.

Consiliul European de la Bruxelles (martie 2004) s-a concentrat pe problematica implementării strategiei de la Lisabona, pe situaţia economică, socială şi de mediu în Uniune şi pe realizarea unei creşteri economice durabile, punând accent pe elaborarea unor politici macroeconomice sănătoase, pe competitivitate şi inovare.

 

2. PREOCUPĂRI COMUNITARE PRIVIND COMPETITIVITATEA EUROPEANĂ ŞI CREŞTEREA ECONOMICĂ

 

2.1. Planul european de acţiune privind investiţiile în cercetare

 

Planul de acţiune prezintă iniţiativele pentru crearea în Europa a unei solide baze de cercetare, precum şi sporirea investiţiilor din partea sectorului privat pentru cercetare şi inovare. Acţiunile prevăzute în acest Plan au ca scop reducerea decalajului în investiţii, intervenind în favoarea cercetării în Europa, pentru valorificarea potenţialului de inovare, de creştere economică şi de creare de locuri de muncă, pe termen lung. Aşa cum s-a hotărât la Consiliul European de la Barcelona (martie 2002), obiectivul constă în sporirea nivelului mediu de investiţii în cercetare de la 1,90% din PIB – în prezent – la 3% până în 2010, din care 2/3 urmând să provină din sectorul privat. Pentru atingerea obiectivelor de la Barcelona, investiţiile în cercetare ar trebui să crească la un nivel de 8% pe an.

La Consiliul European din martie 2003 (de la Bruxelles), Comisia Europeană a fost chemată să pregătească Planul de acţiune. Elaborarea acestuia s-a făcut pe baza unei vaste consultări a investiţiilor europene a statelor membre, a statelor candidate la aderare, a părţilor implicate în procesul economic, în sectorul public, privat, financiar şi în cercetare. S-a pus în evidenţă o largă susţinere a obiectivului de sporire a investiţiilor în cercetare de până la 3% din PIB, dar şi faptul că majoritatea ţărilor de pe continent sunt în curs de elaborare a unor măsuri de relansare a investiţiilor în cercetare şi că unele din aceste state au stabilit obiective naţionale coerente cu acest obiectiv.

Planul de acţiune vizează accentuarea acestei dinamici, urmărind ca iniţiativele la nivel european şi naţional să fie durabile, coerente şi suficient de cuprinzătoare pentru îmbunătăţirea simţitoare a sistemului european de cercetare şi inovare tehnologică. Investiţiile sunt descurajate de o anumită rigiditate în activitatea ştiinţifică, ceea ce face ca fondul de resurse umane în domeniu să scadă – inclusiv prin exodul creierilor în afara Europei –, de cunoaşterea insuficientă, pe arena mondială, a rezultatelor cercetării ştiinţifice europene, precum şi de dificultăţile întâmpinate de întreprinderile mici şi mijlocii (IMM), atât în obţinerea finanţării proiectelor proprii de cercetare şi inovare, cât şi în privinţa unei protecţii insuficiente a drepturilor de autor.

Planul de acţiune vine în completarea unei serii de iniţiative europene, sprijinindu-se reciproc în realizarea obiectivului de a spori competitivitatea Uniunii, cu referire în special la politica de inovare şi la reformele structurale privind piaţa financiară, a bunurilor şi serviciilor, a ocupării forţei de muncă. Aceste iniţiative constituie răspunsul politic al Comisiei Europene la obiectivul stabilit de Consiliul European de la Lisabona de a face, până în 2010, economia Europei – bazată pe cunoaştere – „cea mai competitivă şi dinamică” economie din lume.

Planul de acţiune cuprinde patru categorii majore de intervenţii:

1. O primă categorie are drept obiectiv susţinerea eforturilor ţărilor europene, asigurându-se că sunt coerente şi că formează o combinaţie eficientă de instrumente de politică publică. Aceasta presupune atât o coordonare între toate statele membre, cât şi crearea unor „platforme tehnologice europene” – centre de cercetare, întreprinderi, responsabili politici, utilizatori etc. – pentru a elabora şi stabili strategii comune de dezvoltare şi utilizare a tehnologiilor-cheie în Europa.

2. Al doilea ansamblu de acţiuni vizează o sensibilă îmbunătăţire a sprijinului public pentru cercetare şi inovare tehnologică. Planul de acţiune se concentrează pe acţiunile destinate creării celor mai bune condiţii pentru activitatea de cercetare, apropierii cercetării publice de cea privată, dezvoltării şi utilizării la maximum a potenţialului de instrumente europene şi naţionale de finanţare publică a cercetării. Planul de acţiune solicită, de exemplu, autorităţilor publice să elimine, până în anul 2005, regulile şi practicile actuale din programele de finanţare publică prin care sunt împiedicate atât cooperarea, cât şi transferul de tehnologie pe plan european, ceea ce reduce oportunităţile de cercetare şi de inovare.

3. Al treilea ansamblu se referă la necesitatea creşterii nivelului investiţiilor publice în cercetare. Ţinând cont de încetinirea actuală a ritmului de creştere, este cu atât mai important ca politicile bugetare să favorizeze investiţii generatoare ale unei creşteri mai accentuate, cercetarea reprezentând un domeniu major al dezvoltării economice.

4. Cel de al patrulea ansamblu vizează îmbunătăţirea mediului de cercetare şi inovare tehnologică în Europa, protejarea proprietăţii intelectuale, reglementarea pieţelor de bunuri şi servicii şi a normelor ce le sunt asociate, a regulilor în domeniul concurenţei, pieţelor financiare, mediului fiscal.

Planul de acţiune marchează începutul unui proces. În funcţie de progresele realizate, Comisia Europeană şi Consiliul Uniunii Europene, după caz, vor stabili noi orientări, pentru a asigura păstrarea de către Uniune a rolului său de conducere. Trebuie ţinut cont şi de adâncirea decalajului între Europa şi anumiţi parteneri comerciali internaţionali.

Obiectivul alocării unei cote de 3% din PIB pentru cercetare a fost susţinut şi de Comitetul Economic şi Social, şi de Comitetul Regiunilor, precum şi de membrii Parlamentului European.

Într-un studiu econometric întreprins la solicitarea Comisiei Europene, realizarea acestui obiectiv ar avea un impact considerabil, pe termen lung, asupra creşterii economice şi creării de noi locuri de muncă, ceea ce ar duce la o sporire adiţională cu 0,50% a producţiei şi la crearea a circa 400 000 de locuri de muncă suplimentare în fiecare an, după 2010. O activitate de cercetarea la cote ridicate de calitate va impulsiona sporirea competitivităţii industriei şi serviciilor, transformând Europa într-un actor economic deosebit de important pe plan mondial.

Intensificarea cercetării în sectoare de interes social şi de protecţie a mediului va permite Europei să pună bazele unei dezvoltări durabile.

Aşa cum se subliniază în Comunicarea [COM(2003)5], din 14 ianuarie 2003, investiţiile în cercetare se află în centrul strategiei definite la Lisabona pentru relansarea economică, socială şi de mediu în Europa.

Planul de acţiune abordează aspecte privind eficienţa sprijinului public acordat cercetării şi inovării tehnologice, nivelul resurselor publice antrenate şi îmbunătăţirea condiţiilor-cadru prin:

· îmbunătăţirea eficienţei sprijinului public;

· reorientarea resurselor publice către aceste domenii.

Acest plan de acţiune trebuie privit în contextul mai larg al diverselor iniţiative politice şi al procesului de coordonare ce fac parte din strategia de la Lisabona, în special în domeniul politicilor economice şi de ocupare a forţei de muncă, al educaţiei şi formării profesionale, precum şi în cel al strategiei pentru dezvoltarea pieţei libere. Măsurile de încurajare a investiţiilor în cercetare trebuie să meargă mână în mână cu acţiunile de sporire a motivaţiei întreprinderilor în direcţia inovării şi de accentuare a capacităţii lor de a atrage beneficii concrete din cercetare.

Comunicarea [COM(2003)112], din martie 2003, privind politica în domeniul inovaţiei, pune în evidenţă importanţa formelor netehnologice de inovare, identifică diverse aspecte ce afectează negativ propunerile pentru inovare ale întreprinderilor şi sugerează o cale de întărire a politicilor de inovare prin cooperare şi schimb de experienţă. Continuarea reformelor structurale pentru pieţele de bunuri şi servicii, de capital şi pentru piaţa muncii este la fel de importantă pentru crearea unui mediu mai dinamic şi mai competitiv, care să ducă la apariţia unui cadru favorabil pentru investiţiile în cercetare şi inovare.

 

2.2. Competitivitatea, în centrul dezbaterilor europene de natură economică

 

Competitivitatea este asociată cu un nivel ridicat şi mereu crescând al standardului de viaţă, cu un nivel cât mai scăzut al gradului de neocupare a forţei de muncă, pe baze durabile.

Realitatea sugerează faptul că o combinaţie de îmbunătăţiri organizatorice cu alte tipuri de măsuri de modernizare a întreprinderii – de exemplu, noi echipamente de tehnologia informaţiei şi comunicaţiilor (ICT) – constituie linia de acţiune definitorie pentru întreprinderile care au cunoscut o creştere importantă a productivităţii.

Creşterea economică în Uniunea Europeană a cunoscut o încetinire, în unele state membre înregistrându-se chiar blocaje. Comparativ cu alte perioade de încetinire a creşterii economice, ocuparea forţei de muncă a încetat tendinţa ascendentă, şomajul înregistrând o creştere.

Dintre statele membre ale Uniunii Europene doar Irlanda, Grecia şi Spania au înregistrat în ultimii ani o creştere reală a PIB superioară mediei din Uniunea Europeană, în timp ce în Germania creşterea economică a fost deosebit de lentă. În perioada 1995-2000, creşterea economică în Uniunea Europeană a tins spre 2,70%.

În Rapoartele – pentru 2001 şi 2002 – privind competitivitatea în Europa, se evidenţiază faptul că investiţiile în şi răspândirea ICT au jucat un rol important în relansarea productivităţii în S.U.A.; în Uniunea Europeană, rezultate similare, chiar dacă nu s-au manifestat încă, sunt de aşteptat pe aceleaşi baze.

Raportul [SEC(2003)1299], din noiembrie 2003, analizează datele relevante în domeniu insistând, în special, pe contribuţia ICT la creşterea productivităţii în Uniunea Europeană. În Raport se pune accentul în special pe analiza aplicaţiilor „e-business” ale activităţii economice asistate de mijloace electronice şi pe efectul acestora asupra creşterii productivităţii în statele membre.

Un mare număr de studii relevă complementaritatea dintre capitalul ICT şi cel organizaţional – cum ar fi modernizarea întreprinderilor sau introducerea de noi metode de lucru. Pentru a folosi pe deplin potenţialul ICT, trebuie realizate modificări la nivelul modului de operare a întreprinderilor. Reforma organizaţională are însă costuri uneori superioare celor necesare achiziţiei bunurilor de capital ICT.

Raportul menţionat anterior relevă faptul că tot mai multe firme mari din Uniunea Europeană apelează la mijloace electronice pentru planificarea resurselor întreprinderii sau pentru aprovizionarea on-line. Sistemele de rezolvare a managementului cunoştinţelor şi sistemele de management al relaţiilor cu clienţii sunt utilizate în întreprinderi cu nivel ridicat de performanţă.

Uniunea Europeană se caracterizează printr-o diversitate regională importantă din punct de vedere al bogăţiilor şi al competitivităţii. Dacă prin Fondurile structurale s-a realizat o anumită convergenţă, procesul a fost unul lent şi, de aceea, întărirea coeziunii regionale rămâne o continuă provocare.

Analiza datelor disponibile sugerează legătura – cu efect pozitiv – între productivitate şi activitatea de cercetare, specializarea în activităţi de înaltă tehnologie şi numărul celor care urmează cursuri de pregătire suplimentare celei de bază.

Accentul pus pe strategia de la Lisabona, pe reforma structurală şi înnoire, precum şi pe competitivitate bazată pe ştiinţă şi pe cunoaştere, asigură o nouă direcţie pentru acţiunea Uniunii Europene. Se recunoaşte clar că vechile structuri şi moduri de gândire cu privire la creşterea economică au devenit mai puţin relevante pentru Uniunea Europeană în secolul al XXI-lea. Pentru realizarea obiectivelor, creşterea economică trebuie să se bazeze pe cunoaştere, ştiinţă, tehnologie, spirit antreprenorial şi pe asumarea riscurilor.

Nevoia de reformă se extinde dincolo de domeniul economic, incluzând atât domeniul social, cât şi pe cel de mediu.

Raportul – pentru anul 2003 – privind competitivitatea europeană relevă faptul că economia Europei tranzitează o perioadă de încetinire a creşterii economice, unele ţări fiind chiar în recesiune. În Uniunea Europeană creşterea generală a fost de circa 1,30% în fiecare din ultimii doi ani, în acord cu previziunile economice ale Comisiei Europene. Ocuparea forţei de muncă este însă destul de bună, crescând cu aproape 0,90% pe an şi creând 2,6 milioane de locuri de muncă în doi ani. Productivitatea muncii a cunoscut totuşi o creştere lentă. Rata de ocupare a forţei de muncă a crescut de la 73,50% la 75,10%.

În Raportul final al Consiliului ECOFIN, din noiembrie 2003, referitor la acţiunea europeană în favoarea iniţiativei pentru creştere economică, se subliniază că întărirea pe termen lung a potenţialului de creştere economică în Uniunea Europeană extinsă este un obiectiv de prim rang. Consiliul ECOFIN consideră că iniţiativa de creştere economică va constitui o etapă importantă în întocmirea programului de reforme stabilite la Lisabona în scopul îmbunătăţirii competitivităţii şi sporirii potenţialului de creştere economică în Uniunea Europeană, prin sporirea investiţiilor atât în capital uman, cât şi în cel fizic. Iniţiativa face parte integrantă din procesul de punere în practică şi de continuare a strategiei comune a Uniunii Europene, bazată pe viabilitatea finanţelor publice, a reformelor economice vizând creşterea gradului de ocupare a forţei de muncă şi buna funcţionare a pieţelor de capital, de bunuri şi a pieţei muncii. Iniţiativa va fi pusă în aplicare respectându-se Orientările majore ale politicilor economice, actualele plafoane ale perspectivelor financiare şi de angajament ferm în favoarea finanţelor publice, angajament luat în cadrul Pactului de stabilitate şi de creştere economică.

Iniţiativa de creştere economică se referă la investiţiile materiale, cât şi nemateriale, în două mari domenii: infrastructura reţelelor transeuropene (RTE), în special în domeniul transporturilor, telecomunicaţiilor şi energiei, pe de o parte, iar pe de altă parte, inovarea, cercetarea şi dezvoltarea.

În ce priveşte RTE, Consiliul European din toamna anului 2003 a apelat la Comisia Europeană şi la Banca Europeană de Investiţii (BEI) să stabilească, fără a modifica priorităţile stabilite prin propunerea Comisiei, „un program de demaraj rapid”, ceea ce presupune o listă de proiecte într-o Uniune extinsă, listă întocmită pe criterii transparente, însoţită de studii referitoare la:

· importanţa lor pentru integrarea pieţei interne în Europa extinsă;

· viabilitatea economică şi financiară;

· impactul asupra creşterii economice;

· efectul de stimulare a capitalurilor private.

Lucrând în colaborare cu BEI, Comisia Europeană a propus un program de demaraj rapid a unor proiecte reunind următoarele criterii:

· dimensiunea transfrontalieră;

· impactul asupra creşterii economice şi inovaţiei într-o Uniune extinsă;

· avantajele pentru mediul înconjurător.

Consiliul European din octombrie 2003 a subliniat faptul că este important să se îmbunătăţească sensibil finanţarea întreprinderilor novatoare şi să fie încurajaţi noii antreprenori. Cu aceeaşi ocazie s-a apreciat că trebuie selectate proiecte care să favorizeze crearea de locuri de muncă şi dezvoltarea societăţilor novatoare şi care contribuie la valorificarea eforturilor Uniunii în domeniul cercetării şi dezvoltării, ajutând statele membre să răspundă necesităţilor unei economii moderne în privinţa capitalului uman, pregătirii profesionale şi educaţiei permanente, ţinând cont de viabilitatea lor economică şi financiară, precum şi de capacitatea lor de a mobiliza resurse din sectorul privat. La acelaşi Consiliu s-a precizat că trebuie acordată o atenţie specială finanţării IMM-urilor care operează cu înaltă tehnologie.

Statele membre sunt chemate să acţioneze energic în sensul eliminării obstacolelor tehnice, juridice şi administrative care frânează punerea în aplicare a elementelor proiectului de demarare rapidă. Iniţiativa de creştere economică pleacă de la premisa că aceste elemente vor fi finanţate, în parte, de statele membre.

Principalul element al iniţiativei de creştere economică îl constituie mobilizarea resurselor provenind din sectorul privat. Această participare este menită să asigure resurse suficiente şi este conformă cu distribuţia adecvată a riscului.

Dintre recomandările Consiliului ECOFIN pot fi menţionate:

· Consiliul European este chemat să sprijine acţiunea europeană în favoarea iniţiativei pentru creştere economică, respectând Orientările majore de politică economică, Pactul de stabilitate şi creştere economică, perspectivele financiare şi cadrul convenit cu BEI;

· solicitarea ca statele membre şi Comisia Europeană să înlăture obstacolele tehnice, juridice şi administrative din calea proiectului de demarare rapidă a economiei;

· factorii implicaţi în derularea proiectului sunt chemaţi să ia toate măsurile necesare pentru o bună desfăşurare a proiectului;

· Comisia Europeană, împreună cu statele membre, sunt invitate să continue studierea posibilităţii de a elabora un instrument comunitar specific de garanţie, destinat acoperirii anumitor riscuri post-construcţie ale proiectelor RTE în domeniul transporturilor;

· Comisia Europeană şi BEI trebuie să prezinte, până la finele anului 2007, o evaluare privind realizările referitoare la iniţiativă.

Analiştii apreciază că o economie europeană competitivă va permite apărarea modelului social al Europei şi garantarea unui înalt nivel de protecţie a consumatorilor, a sănătăţii şi a mediului, permiţând să se beneficieze de o mai bună calitate a vieţii.

În vara anului 2002 Consiliul Uniunii Europene a înfiinţat Consiliul „Competitivităţii” care regrupează consiliile anterioare: „Piaţa internă”, „Cercetare” şi „Industrie”. Acestui Consiliu al „Competitivităţii” i s-a trasat – din partea Consiliului European din martie 2003 – sarcina de a întări dimensiunea economică a strategiei de la Lisabona, solicitându-i-se „să-şi asume activ rolul orizontal de promovare a competitivităţii şi creşterii economice în cadrul unei strategii integrate pentru competitivitate, care să fie elaborată de Comisia Europeană, reexaminând periodic atât problemele orizontale, cât şi cele sectoriale”. Problema competitivităţii a fost plasată în centrul preocupărilor politice comunitare.

În Comunicarea [COM(2003)704 final] se atrage atenţia asupra unei serii de probleme care trebuie să rămână în prim-planul agendei politice. În Comunicare se propune o metodă de lucru care va permite identificarea sistematică a problemelor de competitivitate.

Comunicarea din noiembrie 2003 răspunde preocupărilor – exprimate la Consiliul European din octombrie 2003 – privind procesul de dezindustrializare.

Este evident că dezindustrializarea şi politicile de competitivitate sunt strâns legate. Politicile care susţin competitivitatea vor contribui la stoparea procesului de dezindustrializare, favorizând totodată tranziţia către o economie industrială modernă. Un segment vulnerabil al mâinii de lucru îl constituie persoanele mai puţin calificate. Politicile care sporesc potenţialul de inovare îmbunătăţesc totodată capitalul uman, sporind şi productivitatea.

În Comunicarea anterior menţionată sunt subliniate principalele elemente ale unei politici economice care ar permite recuperarea rămânerii în urmă în domeniul reformelor economice.

Consiliile Europene din primăvara şi toamna anului 2003 au subliniat că obiectivele de la Lisabona nu vor putea fi îndeplinite în absenţa unor reforme structurale în Europa.

Transformarea continuă a structurii economiei, cu un rol tot mai accentuat al sectorului serviciilor, conduce la delocalizări ce vor provoca apariţia unor probleme economice şi sociale. Creşterea importanţei sectorului serviciilor în cadrul economiei nu implică un declin al producţiei industriale. Creşterea economică a producţiei industriale s-a datorat unei sporiri continue a productivităţii industriale.

Orice încetinire a creşterii economice reprezintă deci o pierdere pentru competitivitate. Această încetinire este un motiv serios de îngrijorare pentru că implică riscuri pentru performanţele industriale şi pentru capacitatea de operare a unor ajustări structurale. Pierderea de competitivitate industrială şi dezindustrializarea sunt cele două feţe ale aceleiaşi monede.

În prezent, nu se poate spune că Europa cunoaşte o dezindustrializare în sensul propriu al termenului. Cu toate acestea, procesul de ajustare structurală – aflat în plină desfăşurare – este sursa unor dificultăţi la nivel local. Pentru a facilita procesul şi a impulsiona crearea de locuri de muncă este esenţială sporirea potenţialului de productivitate şi întărirea competitivităţii.

În acest sens, investiţiile în cercetare, inovare, educaţie, ICT, precum şi o bună organizare a muncii constituie elemente-cheie.

Competitivitatea economiei europene este influenţată şi de politicile la nivel naţional. Integrarea economică înseamnă că nu este posibil să se separe competitivitatea de ansamblul părţilor care o alcătuiesc. Competitivitatea în Uniunea Europeană este condiţionată de măsurile întreprinse în fiecare stat membru.

Comisia Europeană insistă pe adoptarea unei abordări echilibrate pentru strategia de dezvoltare durabilă în Uniunea Europeană şi asigurarea faptului că un aspect al dezvoltării durabile nu se realizează în detrimentul altora.

În cursul anului 2003, Comisia a efectuat o analiză internă completă a majorităţii politicilor comunitare, ceea ce a condus la examinarea unor probleme orizontale care implică diverse aspecte, ca de exemplu: rolul cunoaşterii în calitate de factor de dezvoltare şi creştere economică şi interacţiunea între creşterea productivităţii şi ridicarea nivelului de ocupare a forţei de muncă.

O altă analiză s-a concentrat pe competitivitatea industrială şi protecţia mediului, având ca scop creşterea convergenţei studiilor ce implică politica de mediu şi pe cea industrială.

Aceste analize au permis identificarea unor posibile sinergii, ca de exemplu:

· politica regională – asumarea consecinţelor industriale ale extinderii, în special la nivel sectorial stimularea sistemelor de inovare la nivel regional;

· politica de cercetare şi dezvoltare – platformele tehnologice constituie un proiect în măsură să contribuie la sporirea competitivităţii industriei la nivel sectorial;

· politica societăţii informaţiei – stimularea dezvoltării, adaptarea şi utilizarea ICT, importantă sursă a productivităţii şi eficienţei ridicate a sectorului public prin intermediul a trei piloni:

· planul de acţiune e-Europe, care stimulează concurenţa,

· investiţiile, prin asigurarea unui cadru adecvat,

· încurajarea inovării, prin susţinerea cercetării şi dezvoltării.

· politica în domeniul educaţiei şi formării profesionale – progrese în privinţa recunoaşterii mutuale a calificărilor profesionale.

Parlamentul European, Comisia pentru industrie, comerţ exterior, cercetare şi energie, în documentul de lucru elaborat în decembrie 2003 pentru Consiliul European din primăvara anului 2004, a recomandat ca, în paralel cu cercetarea aplicată, să existe şi o abordare axată pe cercetarea fundamentală. Totodată, statele membre sunt chemate să întreprindă reforme ale cadrului juridic şi financiar ce se impun pentru a permite IMM-urilor să valorifice avantajele pieţei interne. În acelaşi cadru se recomandă BEI să furnizeze asistenţă tehnică statelor membre şi sectorului privat pentru a facilita parteneriate public-privat, precum şi investiţii private. Comisia de specialitate din cadrul Parlamentului European sprijină înfiinţarea de reţele regionale de IMM-uri şi sugerează ca Uniunea Europeană să încurajeze concurenţa între polii ştiinţifici.

De asemenea, sunt sprijinite marile proiecte europene – de exemplu, Galileo – în cadrul unei strategii industriale globale de sectoare-cheie, cum ar fi utilizarea energiei refolosibile, nanotehnologiile, astronautica etc. Anterior, aceeaşi Comisie a solicitat ca transpunerea în practică a strategiei europene în domeniul biotehnologiei să fie accelerată şi să fie întreprinse măsuri la nivelul Consiliului Uniunii Europene pentru punerea la punct a aspectelor nerezolvate legate reglementările privind brevetul comunitar.

Rezultatele economice în Uniunea Europeană în anul 2003 au subliniat necesitatea continuării susţinute a strategiei de la Lisabona. Relansarea înregistrată în cursul anului 2002 nu a fost de durată, nereuşind să declanşeze dinamica necesară pentru a folosi la cote ridicate potenţialul activităţii economice. Scăderea numărului locurilor de muncă a fost, în ciuda încetinirii creşterii economice, mai redusă decât la începutul anilor ’90, ceea ce dovedeşte o mai bună capacitate de adaptare a pieţei muncii în urma reformelor din a doua jumătate a ultimului deceniu al secolului al XX-lea.

Problemele legate de investiţii au frânat activitatea economică, cuplându-se şi cu aprecierea monedei euro, ceea ce a afectat negativ exporturile. Scăderea moderată a inflaţiei nu a dus la stimularea consumului privat.

Toate aceste evoluţii au determinat intensificarea eforturilor pentru elaborarea şi punerea în practică a reformelor structurale, în conformitate cu obiectivele strategiei de la Lisabona, cu Orientările majore de politică economică şi cu Liniile directoare pentru ocuparea forţei de muncă.

O cauză a încetinirii creşterii, începând cu anul 2000, a constituit-o şi ansamblul şocurilor economice mondiale, iar anul 2003 a cunoscut noi tulburări la scară internaţională – preţ ridicat al petrolului, conflicte internaţionale, un comerţ internaţional ce nu şi-a regăsit vigoarea de altă dată.

„Rigidităţile structurale”, conform aprecierii analiştilor, reprezintă unul din factorii interni ce pot explica mediocrele rezultate economice ale Uniunii Europene.

Bilanţul economiei Uniunii Europene în anul 2003 analizează patru teme specifice, alese în contextul provocărilor în domeniul politicii economice:

· evoluţii macroeconomice şi politici recente în interiorul zonei euro;

· analiza factorilor de creştere a productivităţii, pe care îi examinează din punct de vedere economic, atât general cât şi sectorial;

· analiza cauzelor încetinirii creşterii economice şi a influenţei educaţiei asupra creşterii economice în Uniunea Europeană;

· examinarea principalelor aspecte privind fluxurile internaţionale de capital.

În Comunicarea [COM(2003)729 final], se evidenţiază că încetinirea creşterii economice în Uniunea Europeană se explică în special printr-un nivel insuficient al inovării şi investiţiilor. Creşterea economică înregistrată în Uniunea Europeană în anii ’90 s-a datorat mai mult unei utilizări accentuate a factorului muncă şi nu atât creşterii productivităţii muncii, aşa după cum se relevă în Comunicare. Încetinirea creşterii a fost mai accentuată în sectoarele ce folosesc ICT decât în celelalte. Diferenţele în materie de creştere economică între state sunt legate mai mult, conform aprecierii analiştilor economici, de anumite diferenţe structurale. Investiţiile în educaţie, precum şi calitatea învăţământului şi durata studiilor au o influenţă hotărâtoare asupra stimulării creşterii economice. O influenţă importantă asupra economiei globale o au şi fluxurile internaţionale de capital.

Adaptarea, de către ţările recent intrate în Uniunea Europeană, a acquis-ului comunitar va fi în măsură să contribuie la stabilitatea financiară a ansamblului de state. Îmbunătăţirea sistemului de management al întreprinderilor din Uniunea Europeană va fi de natură să atragă noi fluxuri de capital. 

În ianuarie 2004, Comisia Europeană a întocmit un Raport pentru Consiliul European din primăvara anului 2004, [COM(2004) 29 final], intitulat „Realizarea strategiei de la Lisabona. Reforme pentru o Uniune extinsă”, în care se subliniază faptul că încă de acum patru ani, Uniunea Europeană acţionează pentru transpunerea în practică a strategiei de la Lisabona. Au fost înregistrate anumite progrese incontestabile, permiţând începerea tranziţiei necesare către o economie bazată pe cunoaştere şi competitivitate, generatoare de creştere economică, de noi locuri de muncă, de coeziune socială şi asigurând protecţia mediului.

Raportul prezintă bilanţul progreselor înregistrate începând din anul 2000 şi cheamă forurile europene să folosească la maximum oportunităţile oferite de relansarea economică şi de dinamica extinderii, pentru a impulsiona strategia de la Lisabona.

Analiza progreselor realizate de Uniunea Europeană şi de statele membre are la bază, în special, Rapoartele de transpunere în practică, Orientările majore de politică economică şi Liniile directoare privind ocuparea forţei de muncă, precum şi indicatorii structurali propuşi de Comisie şi cu care Consiliul Uniunii Europene este de acord.

Analiza relevă importanţa unei acţiuni energice de punere în practică a strategiilor integrate de reformă în diferite sectoare. Dimpotrivă, punerea incompletă şi nesatisfăcătoare în practică a strategiei de la Lisabona implică costuri pentru Europa, a căror creştete a încetinit însă.

Acţiunile întreprinse de Comisia Europeană duc la concluzia că o continuare simultană şi integrată a acestor reforme poate asigura Uniunii Europene o sporire a creşterii economice de ordinul 0,50 – 0,75% din PIB în următorii 10 ani. În afară de progresele realizate în anumite domenii, raportul evidenţiază faptul că măsurile întreprinse la nivelul Uniunii Europene nu constituie decât o parte a acţiunilor necesare pentru a duce la îndeplinire strategia de la Lisabona şi că, în ceea ce priveşte ansamblul reformelor şi al investiţiilor care ţin de responsabilitatea statelor membre, mai rămân multe de pus în practică.

Anumite domenii se confruntă chiar cu dificultăţi importante ce frânează ansamblul derulării strategiei, putând limita o creştere viguroasă. Întârzierile cele mai semnificative se înregistrează în special în trei domenii strategice pentru creşterea economică: reţelele în domeniul cunoaşterii, competitivitatea sectorului industrial şi a celui al serviciilor, precum şi persistenţa provocării pe care o constituie „îmbătrânirea activă”.

Ţinând cont de acest deficit privind transpunerea în practică, statele membre „trebuie să se angajeze mai ferm în îndeplinirea reformelor” stabilite după summit-ul de la Lisabona. Pe aceste baze, Comisia Europeană propune Consiliului European să ia hotărâri urgente privind acţiunile pe care trebuie să le întreprindă statele membre în trei direcţii prioritare:

· sporirea investiţiilor în reţelele din domeniul cunoaşterii, punând în practică iniţiativa de creştere economică, acordând o atenţie sporită nivelului şi calităţii investiţiilor în cercetare, educaţie şi formare profesională;

· întărirea competitivităţii întreprinderilor europeane, îmbunătăţind ansamblul reglementărilor şi aplicarea lor, în special în sectorul industrial şi adoptând propunerea de directivă-cadru asupra serviciilor şi propunerii de Plan de acţiune privind tehnologiile de mediu;

· promovarea îmbătrânirii active prin stimularea lucrătorilor în vârstă să rămână activi; în acest scop vor fi îmbunătăţite sistemele de educaţie permanentă şi de organizare a muncii, precum şi sistemele de asigurări de sănătate.

Comisia Europeană invită Consiliul European să stabilească un cadru şi o metodă pentru pregătirea analizei de la jumătatea perioadei – în anul 2005 – de realizare a strategiei de la Lisabona. Analiza trebuie să pună accent pe transpunerea în practică şi să se bazeze pe cadrul financiar de după 2006.

Aceeaşi instituţie comunitară constată că nivelul creşterii economice în Uniunea Europeană a rămas, pentru al treilea an consecutiv scăzut – în anul 2003 (0,80%) –. Media ultimilor trei ani este de circa 1,25%, faţă de 2,70% în a doua jumătate a anilor ’90.

Încrederea agenţilor economici este susţinută totuşi de condiţiile favorabile create de politicile macroeconomice, de reculul progresiv al inflaţiei, de nivelul ratei dobânzilor, de anumite progrese în domeniul reformelor structurale, de reducerea incertitudinilor de ordin geopolitic, ceea ce va duce la un climat favorabil investiţiilor.

Se aşteaptă ca relansarea economică din a doua jumătate a anului 2003 să continue cu mai multă vigoare în anul 2004. Se urmăreşte sporirea – până în anul 2005 – la 2,50% a ratei de creştere a PIB, conform [SEC(2003) 1222 final], „Previziuni economice 2003-2005". 

Statele care au aderat la Uniunea Europeană – la 1 mai 2004 – vor fi angrenate în acest proces de realizare a strategiei, precum şi în corelarea indicatorilor structurali cu cei ai membrilor anteriori.

Prin extindere, se aşteaptă dinamizarea economiei europene şi prin atractivitatea pentru investiţii a noilor pieţe. Crearea pieţei unice pentru 450 milioane de locuitori, din care 300 milioane folosesc aceeaşi monedă, va duce la schimburi intracomunitare sporite şi va oferi noi posibilităţi de investiţii şi de organizare industrială.

În multe privinţe, strategia de la Lisabona apare ca o prelungire a reformelor structurale deja realizate în ultimii zece ani şi drept catalizator al viitoarelor eforturi.

Dintre programele globale realizate începând cu anul 2000, pot fi menţionate:

· crearea a peste 6 000 000 de noi locuri de muncă după anul 1999, ceea ce a făcut să crească rata de ocupare a forţei de muncă de la 62,50% la 64,30% în anul 2003;

· au putut fi, total sau parţial, deschise concurenţei mai multe pieţe-cheie;

· începe să devină o realitate economia bazată pe cunoaştere;

· în stabilirea politicilor, se ţine tot mai mult cont de imperativele dezvoltării durabile.

Analiza, pe baza celor 14 indicatori structurali propuşi de Comisia Europeană, [COM(2003) 585], evidenţiază evoluţiile pozitive, dar şi dificultăţile întâmpinate în realizarea strategiei. Aspectele relevate sunt confirmate şi de aplicarea Orientărilor majore de politică economică şi a Liniilor directoare pentru ocuparea forţei de muncă [COM(2004) 20 final] şi [COM(2004) 24 final], precum şi de avizul din decembrie 2003 al Comitetului Economic şi Social.

Analiza Comisiei Europene scoate în evidenţă necesitatea viabilităţii finanţelor publice, contribuţia nesatisfăcătoare a productivităţii la creşterea economică, slaba dinamică a pieţei interne şi absenţa durabilităţii creşterii.

Pentru a asigura creşterea economică trebuie menţinut un cadru macroeconomic stabil, disciplina bugetară şi fiscală, precum şi viabilitatea finanţelor publice naţionale.

La începutul perioadei de încetinire a creşterii, gradul de ocupare a forţei de muncă s-a menţinut. Pentru prima data după 1994, zona euro a înregistrat, în 2003, un recul de circa 200 000 de locuri de munca. Se aşteaptă ca în cursul anului 2004 nivelul şomajului să crească la 9,10% în zona euro şi abia în 2005 să cunoască o tendinţă descrescătoare.

Analiştii economici constată că nici productivitatea nu este satisfăcătoare. În Europa, de la jumătatea anilor ’90 rata de creştere a productivităţii per angajat a acestui indicator a scăzut şi, în prezent fluctuează între 0,50 şi 1%.

Slaba creştere a productivităţii globale se explică, în principiu, prin doi factori:

· slaba contribuţie a ICT;

· ineficienţa invetiţiilor.

Iniţiativa europeană de creştere economică şi Programul de demaraj rapid constituie principalele pârghii pentru canalizarea investiţiilor în sectoarele infrastructurii şi cunoaşterii.

O altă observaţie a analiştilor economici se referă la ineficienţa investiţiilor publice şi private în capitalul uman, precum şi la o nevoie de eficientizare a capitalurilor.

Aşa cum se relevă în Raportul privind transpunerea în practică a strategiei pentru piaţa internă (2003-2006), [COM(2004) 22 final], trebuie avute în vedere următoarele:

· înregistrarea unei încetiniri a integrării pieţelor de bunuri, cu care se confruntă Uniunea Europeană;

· faptul că fragmentarea pieţei interne persistă, fiind semnificativă în sectorul serviciilor;

· constatarea că deschiderea pieţei spre „industria de reţea”, cum ar fi domeniul energetic, nu s-a realizat încă;

· se înregistrează blocarea unor măsuri strategice menite să ducă la creşterea competitivităţii, datorită unei insuficiente voinţe politice.

Se remarcă totuşi şi evoluţii pozitive, cum ar fi:

· întrucât fragmentarea pieţelor financiare rămâne o slăbiciune principală a întreprinderilor din Uniunea Europeană, trebuie remarcate progresele privind planul de acţiune pentru serviciile financiare, plan care a intrat în linie dreaptă;

· progrese privind eliminarea distorsiunilor fiscale, ce rămân o prioritate în domeniul îmbunătăţirii competitivităţii întreprinderilor;

· asigurarea unui mediu de reglementare mai favorabil, ceea ce are un rol esenţial pentru dezvoltarea competitivităţi; încheierea, în anul 2003, a acordului interinstituţional „O mai bună legiferare” vizează obţinerea unui cadru de reglementare mai eficient, mai simplu şi mai suplu; punerea la punct, de către Comisia Europeană, a unui instrument de analiză de impact şi stabilirea unor instrumente alternative de reglementare, cum ar fi coreglementarea şi autoreglementarea, reprezintă şi ele progrese importante;

· s-au înregistrat progrese privind concurenţa pe piaţa internă pentru a garanta întărirea competitivităţii; nivelul mediu al subvenţiilor din partea statului tinde să se stabilizeze la 0,70% din PIB, subvenţiile fiind reorientate spre obiective orizontale.

În cadrul implementării strategiei de la Lisabona, Uniunea Europeană a adoptat mai mult de 70 de directive.

O creştere economică durabilă trebuie să se bazeze pe un grad înalt de ocupare a forţei de muncă şi pe o productivitate ridicată. Strategia de la Lisabona promovează un model de dezvoltare care permite îmbunătăţirea în mod durabil a standardelor şi a calităţii vieţii europenilor, printr-o creştere economică puternică, un nivel ridicat de coeziune socială şi de protecţie a mediului.

Consiliul European din primăvara anului 2004 şi-a fixat ca obiectiv să se acţioneze energic pentru reducerea sărăciei până în anul 2010.

Ameninţarea cu un risc ridicat de sărăcie în diferite state membre rămâne una reală, din cauza creşterii în amploare a şomajului şi a lipsei de durabilitate a sistemului de protecţie socială.

În ciuda progreselor înregistrate în anii ’90, numărul persoanelor expuse unui risc ridicat de sărăcie era în 2001 – în Uniunea Europeană – de circa 55 de milioane, adică 15% din populaţia totală, din care jumătate trebuie să facă faţă unui potenţial risc persistent în acest sens.

În baza unor directive comune, statele membre au pus la punct strategii de integrare socială. Noile Planuri naţionale de acţiune indică faptul că statele membre ale Uniunii Europene depun eforturi semnificative pentru stabilirea unor obiective la nivel naţional.

Analiştii apreciază că realizările înregistrate în domeniul protecţiei mediului de statele membre rămân, per ansamblu, insuficiente. O creştere economică realizată în detrimentul mediului înconjurător devine, pe termen mediu şi lung, contraproductivă. Sunt încurajate progresele realizate în vederea respectării Protocolului de la Kyoto în ţări cum ar fi Germania, Franţa, Suedia şi Marea Britanie, dar sunt îngrijorătoare tendinţele din Irlanda, Spania şi Portugalia.

Cifrele din 2002 nu indică nici un decuplaj între creşterea PIB şi creşterea volumului transporturilor – cu efecte negative asupra calităţii mediului.

Toate statele membre şi majoritatea celor care au aderat recent la Uniunea Europeană au adoptat strategii de dezvoltare durabilă. Până la finele anului 2004 va fi întreprinsă o analiză riguroasă a elementelor strategiei de dezvoltare durabilă, ceea ce va permite identificarea acţiunilor prioritare necesare pentru accelerarea ritmului reformelor.

Analiştii subliniază importanţa punerii în practică a unei strategii integrate de reforme. Dimpotrivă, actuala insuficientă punere în practică a strategiei de la Lisabona determină costuri pentru Europa, costuri ce au cunoscut o creştere mai lentă. Din studii întreprinse de Comisia Europeană a rezultat că aplicarea simultană şi integrală a reformelor poate aduce Uniunii o sporire a creşterii economice, în următorii 10 ani, de 0,50-0,75% din PIB.

Progresele în domeniul coeziunii sociale au fost relativ bune în Spania şi în Franţa, dar insuficiente în Portugalia.

În Comunicarea „Realizarea strategiei de la Lisabona” se subliniază faptul că Uniunea Europeană nu a reuşit realizarea tuturor obiectivelor în domeniul creşterii economice, în special datorită insuficienţei punerii în practică a reformelor în statele membre.

Potenţialul de influenţare în sens pozitiv al strategiei de la Lisabona rezidă în abordarea, pe de o parte integrată, pe de alta orientată a politicilor şi reformelor de înfăptuit, fiecare element venind să-l susţină pe celălalt. Numai această abordare integrată, coordonată şi sincronizată a reformelor poate permite optimizarea rezultatelor. Pentru a progresa, apreciază analiştii, Uniunea Europeană trebuie să întreprindă acţiuni concrete pe mai multe fronturi prioritare.

O primă direcţie de acţiune vizează menţinerea ritmului reformelor angajate. Aceasta presupune realizarea de progrese în sensul respectării Pactului de stabilitate şi creştere economică în anii 2004 şi 2005, în special din partea statelor care au atins nivele excesive ale deficitului.

Strategia europeană pentru ocuparea forţei de muncă susţine statele membre în efortul lor de a pune în practică reforme structurale pe piaţa proprie a muncii. În acest sens, trebuie amintită contribuţia pozitivă a aşa-numitei „Task force” pentru ocuparea forţei de muncă, condusă de Wim Kok.

Pentru a îmbunătăţi productivitatea şi ocuparea forţei de muncă, statele membre şi partenerii sociali trebuie să aplice mai consecvent strategia europeană pentru ocuparea forţei de muncă şi să acorde prioritate sporirii capacităţii de adaptare a lucrătorilor şi întreprinderilor, atragerii persoanelor pe piaţa muncii, investiţiei în capitalul uman, asigurării punerii în aplicare a reformelor printr-o mai bună guvernare.

Pentru a susţine dezvoltarea ICT, statele membre trebuie să definească şi să pună în aplicare strategia naţională pentru reţelele de bandă largă, în contextul planului de acţiune e-Europe 2005.

În domeniul pieţei interne este absolut necesar ca angajamentele luate la Consiliile Europene din anul 2003 în materie de transpuneri în practică să fie respectate.

O altă prioritate – având în vedere scandalurile financiare în care au fost implicate companii ca Enron şi Parmalat – constă în punerea în practică a planului de acţiune privind modernizarea cadrului juridic al societăţilor şi întăririi managementului întreprinderii, care vizează consolidarea drepturilor acţionarilor, precum şi protecţia lucrătorilor şi îmbunătăţirea încrederii în piaţa de capital. Uniunea Europeană este chemată să adopte rapid directive privind controlul legal al conturilor.

Statele membre trebuie să-şi continue eforturile pentru a reduce şi reorienta subvenţiile de stat şi pentru a pune în aplicare cadrul legislativ în vederea implementării politicii europene antitrust.

Obiectivele fixate privind politica de integrare socială trebuie luate în considerare în statele membre atunci când se stabilesc priorităţi privind cheltuielile globale, inclusiv cele din Fondurile structurale.

În privinţa mediului înconjurător, Consiliul Uniunii Europene şi Parlamentul European trebuie să adopte fără întârziere directiva care o modifică pe cea instituind un sistem de cote de emisie a gazelor cu efect de seră, în conformitate cu prevederile Protocolului de la Kyoto. În conformitate cu angajamentele de la Johannesburg, Uniunea Europeană şi statele membre trebuie să întreprindă acţiuni în favoarea adoptării unor modele durabile de producţie şi consum, în special dezvoltând tehnologii neagresive faţă de mediu.

Trebuie întreprinse măsuri pentru accentuarea creşterii economice ca urmare a exporturilor, în special măsuri vizând asigurarea succesului „Procesului de la Doha”.

Comisia Europeană a lansat chemarea pentru Consiliul European de primăvară (2004) să se concentreze pe triada: investiţii, competitivitate, reforme. De asemenea, Consiliul European este chemat să adopte o abordare globală şi coerentă privind creşterea nivelului eficacităţii investiţiilor.

Pe termen mediu, sporirea investiţiilor va permite scurtarea timpilor de producţie şi de transport, îmbunătăţirea calităţii produselor, accelerarea ritmului inovării, accentuarea concurenţei şi diversificarea posibilităţilor de opţiune în ceea ce priveşte locul de implementare. Dezvoltarea reţelelor de comunicare de bandă largă, inclusiv a reţelelor de debit ridicat – de exemplu GEANT, în domeniul cercetării – va contribui la dezvoltarea serviciilor cu valoare adăugată mare şi la răspândirea cunoştinţelor, stimulând creşterea economică.

Iniţiativa de creştere economică contribuie activ la dezvoltarea economiei bazate pe cunoaştere. Această acţiune trebuie să continue cu eforturi în domeniul cercetării, educaţiei şi formării profesionale, care nu aduc încă o contribuţie suficientă la creşterea economică şi la competitivitate.

Întrucât Uniunea Europeană dispune deja de o strategie pentru întărirea competitivităţii, importantă este acum transpunerea sa în practică şi stabilirea priorităţilor. Prima dintre acestea este adoptarea, cât mai curând posibil, a propunerilor neabordate, pentru a da un semnificativ impuls şi un semnal pozitiv pentru întreprinderi şi investiţii.

Comisia Europeană a prezentat o nouă propunere majoră în domeniul serviciilor [COM(2004) 2 final], în scopul facilitării schimburilor transfrontaliere şi simplificării ansamblului cadrului de reglementare. Serviciile reprezintă sectorul cu cel mai mare potenţial pentru piaţa internă. Servicii eficiente şi competitive permit creşterea productivităţii celorlalte sectoare.

În paralel cu serviciile, o problemă centrală pentru economie o constituie competitivitatea industrială în Europa.

Se înregistrează, după cum se subliniază în Comunicarea „Realizarea strategiei de la Lisabona”, o scădere a competitivităţii şi a ocupării forţei de muncă în anumite sectoare industriale cum ar fi: cel textil, cel al cărbunelui şi de prelucrare a minereurilor neferoase, în timp ce în sectorul chimic, cel al echipamentelor electrice, această descreştere nu s-a manifestat.

Anticiparea provocărilor şi continua adaptabilitate la noile evoluţii au fost subliniate şi în Raportul – întocmit de Task force – privind ocuparea forţei de muncă în Europa.

Ideea de bază din Planul de acţiune privitor la tehnologiile care respectă protecţia mediului înconjurător, plan pe care Comisia Europeană l-a prezentat Consiliului Uniunii Europene şi Parlamentului European este crearea unui cadru adecvat pentru încurajarea tehnologiilor „curate”. Uniunea Europeană a devenit unul din principalii producători şi exportatori ai tehnologiilor ambientale şi serviciilor-cheie din domeniu – de exemplu, energia fotovoltaică, cea eoliană, purificarea apei. Actuala evoluţie a pieţei în sectorul ecoindustrial ilustrează aceste tendinţe.

Îmbătrânirea populaţiei, legată de creşterea speranţei de viaţă şi de scăderea natalităţii creează, pe termen mediu, o puternică presiune asupra pieţei muncii şi finanţelor publice. Este oportun şi chiar necesar să se asigure condiţiile unei îmbătrâniri active a lucrătorilor în vârstă, printr-o susţinută reformă a pieţei muncii, prin modernizarea sistemului de pensionare şi a celui de asigurări de sănătate.

Pentru a evita declinul ofertei de mână de lucru, ceea ce ar avea un impact negativ asupra creşterii economice şi a viabilităţii sistemului de protecţie socială, trebuie promovată îmbătrânirea activă. Prelungirea vieţii active necesită o acţiune pe patru fronturi: descurajarea pensionării anticipate, înlăturarea obstacolelor din care celor care doresc să lucreze un timp mai îndelungat, încurajarea educaţiei permanente şi menţinerea stării de sănătate a populaţiei de vârsta a treia.

Un rol important în reforma sistemelor de sănătate îi revine ICT, prin dezvoltarea aşa-numitei „sănătăţi-electronice” (e-health), în special în contextul Planului de acţiune e-Europe 2005.

Cadrul instituţional al Uniunii Europene va cunoaşte modificări însemnate până în primăvara anului 2005, atât prin reforma instituţională, cât şi în perspectiva adoptării Constituţiei Europei. Anul 2005 va marca o etapă intermediară în transpunerea în practică a strategiei de la Lisabona.

Prima etapă a strategiei a fost marcată de o fază importantă de reglementare pentru a stabili cadrul reformelor. A doua etapă urmează să fie consacrată punerii în aplicare, active şi concrete, a strategiei.

În cadrul propunerilor pentru perspectivele financiare după anul 2006, Comisia Europeană intenţionează să pună realizarea strategiei de la Lisabona în centrul preocupărilor Uniunii Europene din anii următori. Comisia intenţionează, în acest sens, să propună o foaie de parcurs pentru a ghida şi structura eforturile de punere în aplicare a strategiei de către Uniunea Europeană şi statele membre,

În Comunicarea [COM(2004) 24], din ianuarie 2004, se subliniază ca linii directoare specifice pentru piaţa muncii:

· necesitatea unor politici preventive şi active pentru utilizarea eficientă a potenţialului mâinii de lucru;

· îmbunătăţirea mediului de afaceri şi stimularea spiritului antreprenorial;

· dezvoltarea disponibilităţii de a face faţă schimbărilor şi promovarea capacităţii de adaptare;

· necesitatea dezvoltării capitalului uman;

· nevoia sporirii ofertei mâinii de lucru;

· promovarea egalităţii între femei şi bărbaţi;

· integrarea în viaţa activă a persoanelor defavorizate;

· necesitatea sporirii atractivităţii financiare a muncii;

· desfiinţarea muncii la negru;

· reducerea disparităţilor regionale.

O primă evaluare a urmăririi principalelor axe definite în Orientările majore de politică economică pentru perioada 2003-2005, a fost prezentată în Comunicarea [COM(204) 20 final]. Orientările majore definesc strategia de politică economică pe termen mediu în Uniunea Europeană, concentrându-se pe contribuţia pe care politicile economice le pot avea asupra realizării directivelor strategice de la Lisabona. Această strategie de politică pe termen mediu se axează pe:

· politici macroeconomice orientate spre creştere economică şi stabilitate;

· întărirea potenţialului de creştere în Europa prin reforme economice;

· accentuarea caracterului durabil al creşterii.

Evaluarea a permis constatarea faptului că au fost înregistrate progrese în ceea ce priveşte politicile din domeniul concurenţei şi liberalizării industriilor de reţea. Progrese au fost înregistrate şi în domeniul transpunerii în practică a planului de acţiune privind capitalul-investiţii şi a Planului de acţiune pentru servicii financiare. Constatarea este însă că, în ciuda progreselor obţinute în anumite domenii, ritmul reformelor nu a cunoscut o accelerare.

În Comunicarea [COM(2004) 107 final] – al treilea raport privind coeziunea economică şi socială – se fac propuneri concrete privind viitorul politicilor regionale după anul 2006. Analiza se bazează pe evaluarea de impact a politicilor comunitare şi naţionale privind coeziunea şi actualizează datele disponibile referitoare la situaţia socio-economică în Uniunea Europeană.

Un accent deosebit s-a pus, în cadrul Consiliului European din martie 2004, pe stabilirea priorităţilor privind strategia de la Lisabona. Pentru a răspunde aşteptărilor populaţiei în domeniul îmbunătăţirii condiţiilor de viaţă şi a calităţii vieţii, trebuie asigurată o creştere economică şi o generare de noi locuri de muncă la nivel ridicat, împreună cu o puternică coeziune socială şi o adecvată protecţie a mediului. În cadrul summit-ului s-a subliniat necesitatea accelerării ritmului reformelor pentru atingerea obiectivelor fixate pentru anul 2010. În acelaşi context s-a evidenţiat faptul că strategia de la Lisabona pune accent pe coerenţa între acţiunile Uniunii Europene, cele ale statelor membre, precum şi între diferite domenii de acţiune – economic, social şi de protecţie a mediului. Măsurile întreprinse trebuie să opereze în sinergie şi să fie aplicate în toate domeniile. S-a apreciat faptul că trebuie accentuat schimbul de experienţe pozitive pentru aplicarea strategiei de la Lisabona. La Consiliul European din martie 2004 s-a insistat pe necesitatea de a remedia rămânerile în urmă în privinţa transpunerii pe plan naţional a diferitelor măsuri hotărâte la nivel comunitar şi pe definitivarea programului legislativ decurgând din strategia de la Lisabona. În atenţia summit-ului au stat două teme principale: creşterea economică durabilă şi îmbunătăţirea calitativă şi cantitativă a situaţiei locurilor de muncă.

În scopul realizării unei creşteri economice durabile, accentul s-a pus pe:

· elaborarea unor politici macroeconomice sănătoase ;

· promovarea competitivităţii şi inovaţiei;

· desăvârşirea pieţei interne;

· îmbunătăţirea legislaţiei;

· realizarea directivelor stabilite în domeniul cercetării şi dezvoltării;

· desăvârşirea cadrului instituţional;

· accentuarea coeziunii sociale;

· concordanţa între creşterea durabilă şi protecţia mediului;

· îmbunătăţirea cantitativă şi calitativă a ofertei în domeniul locurilor de muncă;

· asigurarea liberei circulaţii a lucrătorilor;

· crearea unor parteneriate pentru reformă.

 În Comunicarea intitulată „Stimularea tehnologiilor în vederea asigurării unei dezvoltări durabile: Un plan de acţiune privind tehnologiile de mediu în Uniunea Europeană” se subliniază că dezvoltarea durabilă – o dezvoltare care răspunde necesităţilor prezentului, fără a le compromite pe cele ale generaţiilor viitoare – reprezintă un punct focal al obiectivelor Uniunii Europene.

La nivel european, s-a pus accent – cu diferite ocazii – pe faptul că „o dezvoltare durabilă presupune relaţii globale”, sprijinindu-se eforturile Uniunii Europene de a avea un rol important pe plan internaţional în promovarea dezvoltării economice şi sociale globale protejând, în acelaşi timp, mediul înconjurător.

Potenţialul tehnologiilor de a asigura o armonizare între protecţia mediului şi creşterea economică are în vedere o gamă variată de activităţi economice şi sectoriale.

Planul de acţiune privind tehnologiile de mediu urmăreşte valorificarea optimă a potenţialului acestora de a reduce presiunea asupra resurselor naturale, îmbunătăţind calitatea vieţii şi stimulând creşterea economică. Planul reprezintă un important instrument de implementare a strategiei Uniunii Europene pentru dezvoltare durabilă. Acest Plan stabileşte o serie de măsuri pentru valorificarea la maximum a potenţialului tehnologiilor, diversificând pieţele şi reducând costurile. Aplicarea acestor măsuri presupune o acţiune concertată a instituţiilor comunitare, a statelor membre, a comunităţii ştiinţifice şi a societăţii civile.

Printre obiectivele Planului de acţiune, pot fi menţionate:

· înlăturarea decalajelor în vederea valorificării la maximum a potenţialului tehnologiilor de mediu, astfel încât sporirea competitivităţii şi creşterea economică să nu mai fie frânate;

· asigurarea faptului că Uniunea Europeană îşi va asuma un rol hotărâtor în dezvoltarea şi punerea în aplicare a tehnologiilor de mediu;

· mobilizarea acţionarilor în sprijinirea acestor obiective.

